**S C R I S O A R E**

**Domnului Nicolae Ionel CIUCĂ**, președinte PNL

**Domnului Ion Marcel CIOLACU**, președinte PSD

**Stimați domni,**

Mă numesc ..................................................................., domicilez în .............................................. și sunt salariat al Companiei Naționale Poșta Română.

Muncesc de ...... ani în C.N. Poșta Română și câștig lunar ........ lei net.

Mă număr printre lucrătorii de la Poștă, cei care batem țara în lung și în lat, indiferent de vreme, care avem grijă ca pensiile și ajutoarele sociale să ajungă la timp și în siguranță la milioane de cetățeni și avem, de fiecare dată, o vorbă bună și un zâmbet pentru persoanele în vârstă, uitate de copii și nepoții lor.

Poate ați uitat că și în pandemie ne-am făcut treaba, cu toate că, pentru munca noastră și pentru riscurile la care am fost supuși, bani în plus nu am primit! Noi n-am primit nici măcar un mulțumesc din partea autorităților acestei țări. Însă, nu ne-am dat bătuți și ne-am dus mai departe misiunea noastră esențială: am continuat să livrăm, să fim acolo pentru cei care depind de serviciile noastre.

**Stimați domni, ne-a ajuns cuțitul la os. Suntem săracii României. Lucrurile nu mai pot continua așa.**

Ne-am asumat, o dată cu semnătura pentru greva din Poșta Română, să renunțăm la o sută și ceva de lei pentru fiecare zi în care vom lupta ca noi și familiile noastre să aibă un trai decent.

Așadar, masa noastră de Paște, care oricum era modestă, va fi una și mai săracă.

Vouă vă pasă? Se pare că nu.

Acum sunteți sus, sunteți puternici și nu vă mai interesează decât să rămâneți cât mai mult acolo, în funcții înalte!

Uitați însă un lucru: sunteți acolo pentru că eu v-am dat această putere, în urmă cu patru ani, când am mers la vot. Anul acesta este rândul meu să împart din nou această putere. Înainte de toate, o să mă gândesc dacă mai merită să merg la vot.

Dacă va mai merita, poate că o să merg să pun mâna pe blestemata aia de ștampilă, să ocolesc cu grijă numele voastre și cele ale tovarășilor voștri, și să dau altora șansa, pentru următorii patru ani, să conducă această țară. Poate pentru ei o să însemn ceva în anii ce vor urma.

**Nicule,**

**Marcele,**

**VĂ PASĂ?**

Încă mai aveți timp să arătați acest lucru, mie și colegilor mei din cadrul Companiei Naționale Poșta Română.

Vă mulțumesc!

Data: ..../..../........ Semnătura: ............................